LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS SOCIALINIO DRAUDIMO PENSIJŲ ĮSTATYMO

NR. XII-2512 PAPILDYMO 71 STRAIPSNIU ĮSTATYMO PROJEKTO

2018-12-06 Nr. XIIIP-3003

Vilnius

Įvertinę įstatymo projekto atitiktį Konstitucijai, įstatymams, teisėkūros principams ir teisės technikos taisyklių reikalavimams, teikiame šias pastabas:

1. Įstatymo projektu siūloma papildyti Lietuvos Respublikos socialinio draudimo pensijų įstatymą Nr. XII-2512 71 straipsniu ir nustatyti, kad vidutinė socialinio draudimo pensija sudaro ne mažiau kaip 50 procentų šalies vidutinio darbo užmokesčio (bruto).

Įstatymo projekto aiškinamajame rašte nurodyta, kad įstatymo projekto rengimą paskatino skurdus pensinio amžiaus asmenų pragyvenimo lygis. Atkreiptinas dėmesys į tai, kad pagal Socialinio draudimo pensijų įstatymą yra skiriamos ir mokamos kelių rūšių pensijos – senatvės, netekto darbingumo, našlių, našlaičių. Valstybinio socialinio draudimo fondo valdyba ir Lietuvos statistikos departamentas skelbia kelis statistinius dydžius: 1) vidutinės socialinio draudimo senatvės pensijos, turint būtinąjį socialinio draudimo stažą; 2) vidutinės socialinio draudimo senatvės pensijos; 3) vidutinio darbo užmokesčio šalies ūkyje (įskaitant individualias įmones arba neįskaitant individualių įmonių) bruto ir kitus dydžius. Taip pat yra skelbiamas vidutinis pensijos dydis pagal pensijų rūšis (ketvirčiais). Pažymėtina, kad skelbiami vidutiniai pensijų dydžiai yra statistiniai (išvestiniai) dydžiai, kurie atspindi įstatymų nustatyta tvarka apskaičiuotų pensijų dydžius, todėl įstatymo projekte siūloma nustatyti norma negali būti įgyvendinta, kol nebus pakeistos pačių pensijų dydžio apskaičiavimo ir indeksavimo taisyklės. Be to, nėra aišku, kokias teisines pasekmes sukeltų šios normos neįvykdymas.

2. Atkreiptinas dėmesys į tai, kad įstatymo projekte nurodytas dydis „vidutinė socialinio draudimo pensija“ šiuo metu nėra skelbiamas, todėl reikėtų apibrėžti šio dydžio sampratą, antraip bus neaišku, ką laikyti vidutine socialinio draudimo pensija.

3. Iš įstatymo projekto turinio neaišku, kokio laikotarpio vidutiniai dydžiai turimi omenyje – mėnesio, ketvirčio, metų ar kokie kiti.

4. Atsižvelgiant į teisės technikos taisyklių reikalavimus, reikėtų:

1) tikslinti įstatymo projekto pavadinime nurodytą keičiamo įstatymo numerį ir teikti Lietuvos Respublikos socialinio draudimo pensijų įstatymo Nr. I-549 pakeitimo įstatymo projektą;

2) įstatymo projekto pavadinime žodžius „LIETUVOS RESPUBLIKOS“ rašyti atskiros eilutės centre;

3) 71 straipsnio tekstą dėstyti kabutėse;

4) įstatymą pasirašančiojo pareigose atsisakyti žodžio „Lietuvos“.

Departamento direktorius	Andrius Kabišaitis

J. Andriuškevičiūtė, tel. (8 5) 239 6159, el. p. jadvyga.andriuskeviciute@lrs.lt

J. Raškauskaitė, tel. (8 5) 239 6842, el. p. jurgita.raskauskaite@lrs.lt